Urmareste Modifică dimensiunea fontului: Play

Sibiu, 22 aug /Agerpres/ - Partidul Naţional Liberal (PNL) susţine demersurile Guvernului Cioloş, cu speranţa ca până la începutul anului şcolar să fie rezolvate şi problemele privind decontarea integrală a navetei şcolare, achiziţionarea manualelor pentru elevii de clasa a IV-a şi obţinerea avizelor de funcţionare a şcolilor, a declarat luni, vicepreşedinta PNL, deputata Raluca Turcan.



Potrivit unui comunicat de presă remis AGERPRES, "ultimele luni de guvernare au fost unele favorabile pentru învăţământul românesc", PNL reuşind "să impună o serie de priorităţi Guvernului Cioloş, iar rezultatele încep să apără."



Raluca Turcan laudă faptul că "Guvernul a colaborat cu parlamentarii PNL la îmbunătăţirea legislaţiei privind acordarea burselor şi facilităţilor fiscale antreprenorilor care sprijină orice formă de educaţie sau cercetare, iar iniţiativa PNL privind Bursa Investitorului a mai făcut un pas în faţă". De asemenea, vicepreşedinta PNL afirmă că, "este primul an în care elevii de clasele a XI-a şi a XII-a vor primi manuale gratuite".



Proiectul PNL "Masă la Şcoală" este, conform deputatei, tot mai aproape de a fi implementat din anul şcolar 2017-2018. "Din această toamnă, Guvernul Cioloş va implementa un proiect pilot în 22 de şcoli în care elevii vor primi o masă caldă sau un pachet cu alimente diversificate", a mai spus Raluca Turcan. AGERPRES/(AS - Isabela Paulescu, editor: Nona Jalbă)